kardosdrur/scandi-wiki huggingface dataset:
Michael Clegg

Michael Jaime Clegg (født 3. juli 1977 i Manchester, England) er en tidligere engelsk forsvarsspiller, der er mest kendt for at have spillet for Manchester United. Han arbejder i øjeblikket som styrke- og konditionstræner i Sunderland. Hans far, som også hedder Michael Clegg, men bedst kendt som Mike, har siden 2000 været styrke- og konditionstræner i Manchester United og kører også træningsskolen Carrington.

Clegg var en del af truppen der i 1995 vandt FA Youth Cup, og kort tid efter denne triumf fik han sin første professionelle kontrakt, hvorefter han fik sin debut i 1996-97-sæsonen.

Selvom han aldrig blev fast førsteholdsspiller, blev Clegg i Manchester United indtil slutningen af 2001-02, hvorefter han skiftede til en klub to divisioner længere nede, nemlig Oldham Athletic. Han på Boundary Park i to åt, før han blev pensioneret som 27-årig. I sin første sæson i Oldham, kvalificerede de sig til Division To-playoff-runderne, men en alvorlig finansiel krise ramte derefter klubben, og Clegg hjalp stærkt med at undgå nedrykning i hans sidste sæson som professionel fodboldspiller.

Eksterne henvisninger 
 Information om Michael Cleggs karriere  på Soccerbase.com 

Fodboldspillere fra England
Fodboldspillere fra Manchester United F.C.
Fodboldspillere fra Ipswich Town F.C.
Fodboldspillere fra Wigan Athletic F.C.
Fodboldspillere fra Oldham Athletic A.F.C.
Personer fra Manchester
Konsulterende psykologi

Konsulterende psykologi (på engelsk: counselling psychology) er en internationalt anerkendt tilgang inden for anvendt psykologi der har eksisteret som en akkrediteret "division" (Division of Counselling Psychology), uddannelse og professionrute under "The British Psychological Society" siden 1994. Konsulterende psykologi er kommet under "statutory regulation" ved Health Professions Council i Storbritannien fra den 1. juli 2009.

Konsulterende psykologi er baseret på værdier og metoder fra henholdsvis fænomenologiske/humanistiske/eksistentielle traditioner, psykoanalytiske/psykodynamiske traditioner og kognitiv/behavioristiske traditioner.

Konsulterende psykologi beskæftiger sig med alle anvendte områder inden for psykologi, og med at udvikle en stærk integration mellem videnskab og praksis igennem udviklingen af videnskabsgenerende praksis og reflekterende praksismodeller.

Konsulterende psykologis overordnede fokus er på 
 vigtigheden af interpersonelle processer og kommunikation imellem deltagerne, inden for tilgange der reducerer psykisk og fysisk lidelse og faciliterer velbefindende
 rækken af menneskelige psykologiske funktioner over livsforløbet og arbejdet med udviklingsmæssige barrierer med henblik på at facilitere forandring
 den sociale og kulturelle kontekst inden for hvilken menneskelig udvikling finder sted

Konsulterende psykologi anvendes til at facilitere forandring i relation til et bredt spektrum af udviklingsmæssige barrierer, såsom emotionelle, sociale, pædagogiske, sundhedsrelaterede, arbejdsrelaterede og organisatoriske, og i varierede kontekster, såsom sundhedssektoren (inklusive psykiatrien), uddannelsessystemet, i offentlige og private virksomheder og i samfundet.

For mere om konsulterende psykologi læs 
 Woolfe R., The Psychologist, 2001; 14 (7): p.347.
 Woolfe Ray., Dryden Windy. og Strawbridge Sheelagh. (red.) Handbook of Counselling Psychology 2nd Edition, SAGE Publications 2003. 

Psykologi
Imi Lichtenfeld

Imre ("Imi") Lichtenfeld (født 26. maj 1910, død 9. januar 1998, navn omskrevet til hebræisk 'Imrich Sde-Or'), grundlæggeren af selvforsvarsarten Krav Maga. Blev født i Budapest i 1910. Som ung gik Imi meget op i brydning, boksning og gymnastik og i 1928 vandt han de slovakiske ungdomsmesterskaber i brydning.

I 1929 vandt han mesterskabet som senior, ligesom han samme år vandt det nationale boksemesterskab og et internationalt gymnastikmesterskab. I det efterfølgende årti fokuserede Imi på brydning både som kæmper og som træner.

I midten af 1930'erne begyndte situationen i Bratislava at ændre sig. Fascistiske og antisemitiske grupper opstod og var fast besluttet på at ændre samfundets dagsorden og skade byens jødiske befolkning. Imi blev den ukronede leder for en gruppe unge jøder, hvoraf de fleste af dem havde en baggrund indenfor boksning, brydning og vægtløftning. Gruppen prøvede at forhindre de antisemitiske bander i at komme ind i byens jødiske kvarterer for at skabe kaos. I de følgende år var Imi gang på gang med i stribevis af gadeslagsmål og andre konfrontationer og det var i disse kampe, at Imi begyndte at forstå forskellene mellem gadekampe og turneringskampe.

I 1940 var Imi som 30-årig tvunget til at flygte til Israel. Han var med den sidste flygtningebåd, "Pentcho". Båden stødte på grund ud for den græske ø Kreta, hvor Imi, sammen med nogle få andre, gik i land for at skaffe hjælp. Efter fem dage på havet blev mændene samlet op af et engelsk krigsskib, som sejlede dem til Ægypten.

Imis tilstand var meget ringe efter den hårde rejse. Han undergik flere operationer og lægerne var overbevist om, at han ikke ville overleve. Imi kom sig dog og meldte sig som frivillig hos en tjekkisk enhed under det engelske militær. Enheden deltog i 2. Verdenskrig i Libanon, Syrien og Ægypten, og den erfaring han fik under krigen, hjalp ham til at forfine sine kampteknikker.

Da han blev hjemsendt i 1942, søgte han om tilladelse til at immigrere til det, der i dag hedder Israel. Med sine færdigheder indenfor selvforsvar blev Imi her rekrutteret som ledende officer af Isaac Sadeh, den ledende officer for Haganah. To år senere begyndte Imi at undervise nogle af de bedste specialenheder fra Haganah, Palmach og Palyam i Kapap (kamp mand-mod-mand) og fysisk træning. I denne periode var der mangel på skydevåben, da de var gemt væk, så englænderne ikke skulle finde dem og blev kun brugt til udvalgte missioner.

Våbenmanglen satte sine tydelige præg på udviklingen af Krav Maga. Ubevæbnet kamptræning var yderst nødvendig, hvis militæret skulle have succes. Efter dannelsen af Israel i 1948 blev Imi ansat som chefinstruktør i selvforsvaret hos den israelske hær (IDF, Israel Defence Forces).

Da Imi trak sig tilbage, satte han sig for, at han ville videreudvikle Krav Maga og gøre det tilgængeligt som selvforsvar for den civile befolkning i hele verden og lige til det sidste var Imi meget aktiv, altid villig til at hjælpe sine elever og altid ivrig efter at finde løsninger på nye problemer.

Imi Lichtenfeld døde den 9. januar 1998, 88 år gammel.

Eksterne henvisninger 
  

Militærfolk
Sportsfolk fra Slovakiet
Personer fra Budapest
Michael Stewart

Michael James Stewart (født 26. februar 1981 i Edinburgh, Skotland) er en skotsk tidligere fodboldspiller. Han spillede i løbet af karrieren for begge de to store Edinburgh-klubber, Hearts og Hibernian. Stewart nåede også at spille fire kampe for det skotske landshold.

Eksterne henvisninger 

Fodboldspillere fra Skotland
Fodboldspillere fra Heart of Midlothian F.C.
Fodboldspillere fra Hibernian F.C.
Fodboldspillere fra Manchester United F.C.
Fodboldspillere fra Nottingham Forest F.C.
Fodboldspillere fra Royal Antwerp FC
OB West

OB West eller Oberbefehlshaber West var betegnelsen på hovedkvarteret for de tyske tropper på Vestfronten under 2. Verdenskrig. Det var direkte underlagt den tyske overkommando OKW i Berlin. Området som var underlagt OB West varierede i løbet af krigen. I dens største udstrækning omfattede den Holland, Belgien, Luxembourg og Frankrig. Ved 2. Verdenskrigs slutning var den reduceret til at lede tropper i Bayern.

Øverstbefalende

Slagorden i begyndelsen af juni 1944 

Tysklands militær
Orangeri

Et orangeri er benævnelsen for et drivhus, der benyttes til overvintring af citrustræer (tidligere kaldt orangetræer) og andre stedsegrønne planter. Da citrustræer kan nøjes med mindre lys i løbet af vinteren, findes der ofte kun vinduer på siderne, ikke i taget.

For at kunne holde frosten ude er orangeriet forsynet med mulighed for opvarmning, som dog kun benyttes, når stærk frost får temperaturen til at synke under frysepunktet. Orangerier har sin oprindelse i Frankrig, da man dyrkede gamle orangetræer til dekoration i store baljer. Et af de ældste orangerier er fra 1674 og ligger ved slottet Versailles nær Paris. Ved Rosenborg i Danmark fandtes et orangeri bygget under Christian 5. Det omdannedes 1875 til kaserne for livgarden, og det franske anlæg foran blev samtidig omdannet til eksercerplads.

Eksempler på klassiske orangerier, der stadig eksisterer, er Prinsgemalens Orangeri ved Fredensborg Slot og Brøndsalen på Frederiksberg. Desuden findes et privat orangeri på Bornholm mellem Listed og Bølshavn og ved Teglkås på østkysten.

Orangerier i dag 
Orangerier er i dag ikke forbeholdt overklassen og blot betegnelsen på et isoleret og opvarmet væksthus, hvor de planter der ikke tåler lave temperaturer kan overvintre. Orangeriet er både et sted for dyrkning, opbevaring og ophold. Til forskel fra et almindeligt drivhus er et orangeri typisk smukkere, med klassisk udseende og højt til kip, og ofte er der anvendt gode og gedigne materialer.

Kilder 
 Anne Fischer Stausholm: Orangerier
 Salmonsens Konversationsleksikon, 2. udgave, 1915–1930

Væksthuse
Væksthusgartneri
Salmonsens
Center for Samfundsansvar

Center for Samfundsansvar er et dansk center, der hører under Erhvervs- og Selskabsstyrelsen. Det blev oprettet i år 2007 og  centeret har til formål at udbrede og understøtte forretningsdrevet samfundsansvar (strategisk CSR) i danske virksomheder. Centrets websted indeholder hjælp til virksomhedernes arbejde med samfundsansvar i form af generel information, vejledninger, links, værktøjer, samt aktuelle blog-indlæg.

Eksterne henvisninger 
 Samfundsansvar.dk Center for Samfundsansvars hjemmeside

Etik
Handel
Miljø og samfund
Erhvervsøkonomi
Erhvervsliv i Danmark
Offentlige organisationer i Danmark
Mike Phelan

Michael Christopher "Mike" Phelan (født 24. september 1962 i Nelson, Lancashire, England), også kendt som Mick Phelan eller Micky Phelan, er en engelsk fodboldtræner og tidligere spiller.

Som spiller brugte han det meste af sin karriere i Burnley, Norwich City og Manchester United, samt en kort periode i West Bromwich Albion før han blev pensioneret. Mens han spillede for Manchester United, spillede han også én kamp for England.

I september 2008 blev Phelan forfremmet fra førsteholdstræner til assistenttræner for Manchester United, og han kom derfor til at arbejde sammen med Sir Alex Ferguson i stedet for Carlos Queiroz.

Referencer

Eksterne henvisninger 
 Information om Mike Phelans karriere i Norwich på Ex-Canaries.co.uk 

Fodboldspillere fra England
Fodboldspillere fra Burnley F.C.
Fodboldspillere fra Norwich City F.C.
Fodboldspillere fra Manchester United F.C.
Fodboldspillere fra West Bromwich Albion F.C.
Fodboldtrænere fra Manchester United F.C.
Fodboldtrænere fra England
Ordenskansler

Ordenskansler er den øverste embedsmand i ordenskapitulet; han har ledelsen af alle ordenssager, kontrasignerer de ordensvæsenet vedrørende udfærdigelser og har umiddelbar forestilling til ordensherren. ordenskansler er den eneste af ordenskapitulets embedsmænd, der (siden 1808) er indehaver af særlig rang (1. rangklasse nr 6); altså ret til excellenceprædikatet. En ordensvicekansler fungerer i hans forfald. Begge har hidtil altid været elefantriddere; følgende har beklædt embedet som ordenskansler: gehejmestatsminister, lensgreve J.V. Moltke-Bregentved 1808—18, gehejmestatsminister Fr. Kaas 1824-27, gehejmestatsminister P.G. Steimainn 1843—55, gehejmestatsminister, lensgreve A.W. Moltke-Bregentved 1856—64, gehejmestatsminister, grev C. Moltke-Nutschau 1864—66, gehejmekonferensråd F.F. Tillisch 1874—89, generalpostdirektør, grev O.S. Danneskjold-Samsøe 1889—94, prins Hans af Glucksburg 1894 —1911, hofjægermester, lensgreve G.F. Danneskjold-Samsøe 1911—14 og prins Harald til Danmark siden 1914.

Titler
Øster Hassing

Øster Hassing er en landsby i det sydøstlige Vendsyssel med 135 indbyggere i ca. 50 husstande (2008), beliggende 13 km sydøst for Vodskov, 14 km nordvest for Hals, 3 km nordøst for Gandrup og 21 km øst for Aalborg. Byen hører til Aalborg Kommune og ligger i Region Nordjylland. I 1970-2006 hørte byen til Hals Kommune, hvor Gandrup var kommunesæde.

Øster Hassing hører til Øster Hassing Sogn, og Øster Hassing Kirke ligger i landsbyen. Midt mellem Øster Hassing og Gandrup ligger naturområdet Teglværkssøerne, og en gang- og cykelsti gennem naturområdet forbinder de to byer.

Faciliteter 
I 2019 er der opført et nyt forsamlingshus med plads til 80 spisende gæster. Øster Hassing betjenes af en lokal busrute mellem Hals og Gandrup samt af flextrafik til Vodskov. Desuden benytter indbyggerne Gandrups faciliteter.

Historie 
Sæbybanen (1899-1968) mellem Nørresundby og Frederikshavn gik lige syd om Øster Hassing. I 1934 etablerede selskabet Øster Hassing Kær trinbræt 1 km øst for landsbyen, hvor banen krydsede Kærvej. Trinbrættet havde forsænket læskur og meget kort jordperron. Signalskiven som man skulle vende hvis toget skulle stoppe, sad på en gammel skinne.

Noter

Eksterne kilder/henvisninger 

 Byrapporten – Byer under 200 indbyggere, Aalborg Kommune 2008, s. 10
 Øster Hassing
 SDFE kortviser: Høje målebordsblade 1842-1899 og lave målebordsblade 1901-1971

Lokaliteter i Aalborg Kommune
Forening for Boghaandværk

Forening for Boghaandværk er en dansk forening stiftet i 1888 efter initiativ fra xylograf Frederik Hendriksen. Han indsendte fire år tidligere en artikel til Politiken, som endte på forsiden den 26. december. Artiklen kritiserede både det æstetiske udtryk ved nyligt udkomne bøger og den bogtekniske kvalitet.

Af den artikel udledes foreningens formål: at udbrede kendskab til bogens fremstilling samt at fremme kvaliteten med hensyn til form, funktion og udførelse. Alle der er interesseret i bogens kunst kan blive medlem af foreningen. Komitéen for Årets Bogarbejde har siden 1934 hvert år udvalg det foregående års bedste bogarbejder for at skabe opmærksomhed om den danskproducerede bog, dens design og tekniske kvaliteter. Samtidig hædres fagets udøvere med en række diplomer, en medalje og en ærespris for særligt veludført bogteknik. Årets Bedste Bogarbejde udstilles hver sommer i Den Sorte Diamant på Det Kongelige Bibliotek, og derefter vises udstillingen rundt omkring i Danmark og på den årlige internationale bogmesse i Frankfurt.

Foreningen er opdelt i en række lokalafdelinger samt en hovedbestyrelse.
I 1955 havde foreningen omkring 3000 medlemmer. Foreningens medlemstal var højest i 1970'erne. Foreningen udgiver årsskriftet Bogvennen, som er udkommet siden 1893.

Henvisninger

Litteratur 
 Svend Dahl, "Om at samle på bøger", s. 104-136 i: Sven Tito Achen (red.), Jeg er Samler, bind 1, Politikens Forlag, 1955.

Eksterne henvisninger 
 Forening for Boghaandværks hjemmeside

Foreninger fra Danmark
Etableret i 1888
Boghistorie
Vennebjerg Mølle

Vennebjerg Mølle er en jordstående hollandsk vindmølle der er beliggende ca 2 km sydøst for Lønstrup, med udsigt til Vennebjerg Kirke, Børglum kloster, Rubjerg Knude, Mårup Kirke og Lønstrup by.

Den første mølle på stedet blev opført i 1861 og hed oprindelig Dahl Mølle, men skiftede navn til Vennebjerg Mølle i 1888.

Den nuværende mølle er bygget som kornmølle og blev oprindeligt opført i Bindslev i 1842. Den blev siden flyttet til Tversted, inden den i 1934 fik sin nuværende placering. Den var i drift indtil 1962, hvorefter den stod og forfaldt i næsten 30 år.

Bygningsmæssige fakta 
 Vindmølle med jordomgang
 Jordstående undermølle i grundmur
 Ottekantet overmølle i træ beklædt med pap
 Hatten er bådformet og beklædt med pap
 Vingerne har hækværk til sejl
 Møllen krøjes manuelt fra omgangen

Møllen istandsættes 
Den kendte danske maler, Johannes Hofmeister havde fra 1966-1990 sin bolig i møllegården beliggende umiddelbart bag Vennebjerg Mølle. Møllen har tilhørt Fonden til Vennebjerg Mølles Bevarelse, siden Johannes Hofmeister skænkede den til fonden i 1987. I slutningen af 1980’erne tog en gruppe borgere sammen med Hjørring Kommune initiativ til en restaurering, som blev afsluttet i 1993, efter der var brugt 13.000 arbejdstimer på projektet. I 2011 stiftedes Foreningen Vennebjerg Mølles Venner, som året rundt holder mølledage, med maling af korn i den fuldt funktionsdygtige mølle og fortæller om møllen og egnen.

Møllehuset restaureres 
I 2012 fik Møllehuset nye ejere, efter at have været ejet af et ældre par som har haft hesteavl der. Ejendommen er nu restaureret og åbnede 1. juli 2013 en café og et keramikværksted i Johannes Hofmeisters gamle atelier med salg af keramik og kaffe. Møllehuset, beliggende Skallerupvej 810 og møllen, beliggende Skallerupvej 812, er i dag adskilte institutioner, som supplerer hinanden.

Referencer 

Hollandske vindmøller i Danmark
Bygninger, konstruktioner og anlæg i Hjørring Kommune
Øster Hassing Kirke

Øster Hassing Kirke er beliggende i Øster Hassing i Øster Hassing Sogn i Aalborg Stift. Kirken er opført i 1880 og tegnet af arkitekt J.E. Gnudtzmann som også har tegnet Vor Frue Kirke, Aalborg. Der er 200 siddepladser i kirken.

Kirkens prædikestol menes at stamme fra ca. år 1600. Den bærer 6 billedudskæringer der forestiller 6 højdepunkter i Jesu liv og gerning: Jesu fødsel, Jesu dåb, korsfæstelsen, opstandelsen, himmelfarten og Jesus som verdens Herre.

Døbefonten har tidligere stået i den gamle kirke.

Øster Hassing kirke har 2 kirkeklokker. Den største og ældste, der formentlig stammer fra 1846, er overført fra den gamle kirke. Den mindre klokke er fra 1966.

Ca. 1 kilometer vest for den nuværende kirke ligger den gamle kirkegård, hvor også den gamle kirke tidligere lå.

Jens Jacob Jensen har været ansat som sognepræst i både Øster Hassing og Gåser sogn i mange år.

Noter

Eksterne henvisninger 
 Øster Hassing Kirke hos KortTilKirken.dk
 aalborgstift.dk: Øster Hassing gamle kirke , hentet 15. marts 2016
 Kirsten Sønderkær Brix: Om Øster Hassing Gamle Kirkegård, hentet 15. marts 2016
 

Kirker i Aalborg Kommune
Kirker i Aalborg Stift
Kirker i Aalborg Amt
The Mighty Ducks

The Mighty Ducks (Champions i Storbritannien og Australien) er den første film i trilogien The Mighty Ducks. The Mighty Ducks er produceret af Avnet-Kerner Productions og Walt Disney Pictures, og distributeret af Buena Vista Distribution. Filmens premiere var d. 2. oktober 1992.

Eksterne Henvisninger 

Amerikanske film fra 1992
Engelsksprogede film
Gåser Kirke

Gåser Kirke er beliggende i landsbyen Gåser i Øster Hassing Sogn i Aalborg Stift. Kirken er opført i 1903 og tegnet af arkitekt Kristoffer Nyrup Varming. Der er 100 siddepladser i kirken.

Kirkens orgel er bygget af Jysk orgelbyggeri 1964-65 og er på 5 stemmer. Granitdøbefonten i Gåser Kirke blev taget i brug påskedag 1995. Den er fremstillet af billedhugger Max Andersen 1942 oprindeligt til Jægersborg Kirke. Kirkegården ligger omkring kirken.

Eksterne kilder og henvisninger 
 Gåser Kirke hos KortTilKirken.dk

Kirker i Aalborg Kommune
Kirker i Aalborg Stift
Kirker i Aalborg Amt
Gåser

Gåser er en lille landsby med ca. 40 husstande. Gåser er beliggende 27 km. øst for Aalborg og 6 km. syd for Gandrup i sydøst Vendsyssel. Landsbyen er beliggende i Aalborg Kommune og hører under Region Nordjylland. Husstandene er primært gårde og enkelte huse.

Sammen med Holtet er der dannet Holtet-Gåser Landsbylaug, som bl.a. arrangerer en række sociale aktiviteter. Landsbyerne i Aalborg Kommune kårede i 2015 de to byer til titlen som "Årets Landsby".

I Gåser findes Gåser Kirke og tidligere landsbyskole, der er ombygget til boliger.

Kilder

Eksterne henvisninger 
 www.ohassingsogn.dk
 Øster Hassing Sogn

Lokaliteter i Aalborg Kommune
Erik Werenskiold

Erik Thedor Werenskiold (11. februar 1855 – 23. november 1938) var en norsk maler og illustrator. Han boede en tid i München og derefter i Frankrig, men flyttede tilbage til Norge i 1883, hvor han især blev kendt for tegninger til Asbjørnsen og Moes norske folkeeventyr og hans illustrationer til den norske udgave af Snorri Sturluson Heimskringla.

Eksterne henvisninger 
 

Malere fra Norge
Illustratorer fra Norge
Erik
Randy Carlyle

Randy Carlyle (født 19. april 1956 i Greater Sudbury i Canada) er en tidligere ishockey-forsvarsspiller og tidligere cheftræner for Anaheim Ducks (2005-11 og 2016-19) og Toronto Maple Leafs (2012-15). Randy Carlyle er opvokset i byen Azilda, tæt på hans fødested, Greater Sudbury. Som spiller blev han i sæsonen 1980-81 tildelt Norris Trophy som NHL's bedste back.

Ekstern henvisning

Se også 
 Anaheim Ducks

Ishockeyspillere fra Canada
Trænere
Georges Braque

Georges Braque (født 13. maj 1882 i Argenteuil, Val-d'Oise, Frankrig, død 31. august 1963 i Paris, Frankrig) var en fransk maler og skulptør. Han og Pablo Picasso grundlagde kubismen.

Braque voksede op i Le Havre i en familie af bygningsmalere og blev selv uddannet maler. Fra ca. 1897 til 1899 fik han aftenundervisning på den lokale kunstskole. Han fik svendebrev som dekorationsmaler i Paris i 1901. Året efter besøgte han Académie Humbert, hvor han var til 1904.

Braques tidlige arbejder var impressionistiske, men hurtigt begyndte han at male i fauvistisk stil. I 1907 udstillede han værker i denne stil i Salon des Indépendants. Han malede bl.a. sammen med Henri Matisse, Raoul Dufy, Othon Friesz og Andre Derain. Han var desuden inspireret af Maurice Vlaminck.

Fra 1908 viste hans billeder en drejning mod geometri og simultanperspektiv. Han gik således imod renæssancens centralperspektivistiske billedkomposition og undersøgte nøje lysets betydning for perspektivet samt hvilke maleriske hjælpemidler, kunstneren havde til sin rådighed. Han syntes efterhånden at sætte spørgsmålstegn ved de fleste tidligere 'sandheder': han kunne fremstille en arkitektonisk struktur som en kubus, der blev skyggelagt, sådan at den virkede flad og tredimensionel samtidig. Samarbejdet med Pablo Picasso begyndte i 1909. Han havde søgt svar på de samme problemer og kaldte sin stil for analytisk kubisme. Den var præget af neutrale farver og komplekse former. I 1911 introducerede Braque fragmenter af ord og tal i sine kompositioner, og i 1912 anvendte han avis- og tapetstykker på lærredet og opfandt derved teknikken papier collé, der var forløberen for collagen.

Samarbejdet med Picasso blev afbrudt, da den franske hær blev mobiliseret i 1914 på grund af 1. verdenskrig. I 1917 blev han hårdt såret og vendte tilbage til Normandiet. Han malede mest alene. Hans stil blev efterhånden mere naturalistisk og farverig, ligesom han anvendte flere overfladeteksturer. Han begyndte at sætte menneskelige figurer ind i sine landskaber, og han malede mange stillebenbilleder. I 1948-1956 udarbejdede han en række atelierbilleder, som blev hans sidste højdepunkt. Han fortsatte med at male livet ud og efterlod sig malerier, grafiske arbejder og skulpturer. 

Flere af hans værker er udstillet på Statens Museum for Kunst.

Eksterne henvisninger 

 Om Georges Braque på Artcyclopedia

Malere fra Frankrig
Billedhuggere fra Frankrig
Franskmænd i 1800-tallet
Franskmænd i 1900-tallet